'โตเกียวมารีน'ญี่ปุ่น ยกไทยขึ้นผู้นำเออีซี
กลุ่มโตเกียวมารีนโฮลดิ้งส์ หนุนบริษัทลูกในไทยเดินหน้าซื้อคู่แข่งขึ้นศูนย์กลางเออีซี
1 ส.ค. 2558

กลุ่มโตเกียวมารีนโฮลดิ้งส์ หนุนบริษัทลูกในไทยเดินหน้าซื้อคู่แข่งขึ้นศูนย์กลางเออีซี
นายทสึโยชิ นากาโน่ ประธานกรรมการและประธานเจ้าหน้าที่บริหาร โตเกียวมารีน โฮลดิ้งส์ เปิดเผยว่า ขณะนี้ทางกลุ่มอยู่ระหว่างประกาศแผนธุรกิจระยะกลาง เริ่มจากปี 2558-2560 โดยยังคงให้การสนับสนุนการขยายธุรกิจประกันภัยในไทย ทั้งประกันชีวิตและประกันวินาศภัย โดยมองโอกาสการเติบโตในไทยทั้งการควบรวมกิจการและการเติบโตด้วยตัวเอง ซึ่งไทยยังมีโอกาสในการโตสูง จากการที่ชนชั้นกลางและกลุ่มชนชั้นสูงมีจำนวนเพิ่มขึ้นและมีรายได้เพิ่มขึ้นอย่างต่อเนื่อง รวมถึงไทยกำลังเข้าสู่สังคมผู้สูงอายุ ซึ่งทางกลุ่มจะนำประสบการณ์จากญี่ปุ่นและประเทศต่างๆ ทั่วโลกมาปรับปรุงการทำงานและออกผลิตภัณฑ์ให้สอดคล้องกับความต้องการของลูกค้า
สำหรับการเปิดประชาคมเศรษฐกิจอาเซียน หรือเออีซี ไทยได้เปรียบด้านภูมิศาสตร์ ด้านเศรษฐกิจ และมีความพร้อมในการเป็นศูนย์กลางการลงทุนของกลุ่มประเทศลุ่มน้ำโขง และมีศักยภาพในการก้าวขึ้นเป็นผู้นำของเออีซี จะดึงดูดเม็ดเงินลงทุนจำนวนมากจากต่างประเทศรวมถึงประเทศญี่ปุ่นให้ไหลเข้ามาลงทุนในประเทศไทยอย่างต่อเนื่อง ทำให้ประชาชนไทยมีรายได้เพิ่มขึ้น และตระหนักถึงความสำคัญของการประกันชีวิตและประกันวินาศภัยเพิ่มขึ้น
“จากการที่ธุรกิจประกันภัยในญี่ปุ่นเริ่มอิ่มตัว ทำให้เราให้ความสำคัญกับการเติบโตของธุรกิจประกันภัยในต่างประเทศมากขึ้น โดยสนับสนุนให้ไทยร่วมทำธุรกิจกับบริษัทในเครือที่อยู่ในประเทศเพื่อนบ้าน เช่น การเข้าไปร่วมรับประกันภัยในโครงการสาธารณูโภค การประกันการขนส่งและประกันสินค้าระหว่างประเทศ ล่าสุดบริษัทได้เปิดสำนักงานที่ประเทศพม่า ในฐานะที่ไทยมีประสบการณ์ทางธุรกิจมาก่อน จะได้ช่วยสนับสนุนธุรกิจใหม่ที่กำลังจะเกิดขึ้นได้” นายทสึโยชิ กล่าว  
นายทสึโยชิ กล่าวว่า ปี 2557 ธุรกิจประกันภัยและประกันชีวิตในต่างประเทศ รวมถึงประเทศไทย สร้างผลกำไรให้กับบริษัทประมาณ 35% หรือประมาณ 4.07 หมื่นล้านบาท โดยบริษัทในไทยทั้งสองธุรกิจทำกำไรประมาณ 12% มีเบี้ยรับรวมมีสัดส่วนประมาณ 10% ของธุรกิจจากต่างประเทศ และในปี 2560 หวังว่าธุรกิจประกันภัยในเออีซีจะทำกำไรให้กับกลุ่มโตเกียวเพิ่มเป็น 20%